অভিষেকের বার্তা নিয়ে মতুয়াদের অনশন মঞ্চে তৃণমূলের প্রতিনিধি দল!

ওয়েব ডেস্ক : রাজ্যে চলছে এসআইআর (SIR) প্রক্রিয়া। যে কারণে নাগরিকত্ব হারাতে পারেন মতুয়ারা (Matua), এমনই আশঙ্কায় ভুগছেন তারা। তার জন্য ভোটার তালিকার নিবিড় সংশোধনের প্রতিবাদে অনশনে বসেছেন মতুয়ারা। এবার সেখানে তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়ের (Abhishek Banerjee) বার্তা নিয়ে পৌঁছলেন শশী পাঁজা, স্নেহাশিস চক্রবর্তী এবং তন্ময় ঘোষরা।

এসআইআর (SIR)-এর কারণে অনেকের নাম বাদ যেতে পারে। সেই ভয়ে এর বিরোধীতায় সরব হয়েছেন মতুয়ারা। রাজনৈতিক মহল মনে করছে, খোদ বিজেপিই বাংলায় ভোটার তালিকার নিবিড় সংশোধন নিয়ে চাপে রয়েছে। অন্যদিকে চাপে রয়েছে শান্তনু ঠাকুরও। তিনি অন্যদিকে জানিয়েছিলেন, এসআইআর-এর কারোর নাম বাদ গেলে সিএএ (CAA)-এর মাধ্যমে নাগরিকত্ব দেওয়া হবে। কিন্তু সেই আশ্বাসে কাজ হয়নি। বরং আতঙ্ক রয়েছে মতুয়াদের মধ্যে।

আরও খবর : ঠাকুরনগর ঠাকুরবাড়িতে অনশন আন্দোলন আজ ১২ তম দিনে, বিকেলে আসছে রাজ্য মন্ত্রিসভার প্রতিনিধি দল

এর প্রতিবাদে ঠাকুর বাড়িতেই চলছে অনশন। সেখানে রয়েছে মমতাবালা ঠাকুরও। অনশনের জেরে বেশ কয়েকজন অসুস্থ হয়ে পড়েছেন বলে খবর। অন্যদিকে, এ নিয়ে দড়ি টানাটানি শুরু হয়েছে রাজনৈতিক দলগুলির মধ্যে। সম্প্রতি কংগ্রেস নেতা অধীর রঞ্জন চৌধুরী গিয়েছিলেন মতুয়াদের অনশন মঞ্চে। সিপিএমের প্রতিনিধিরাও গিয়েছিলেন সেখানে।

অন্যদিকে ভোটার তালিকার নিবিড় সংশোধন নিয়ে মুখ্যমন্ত্রী মমতা বন্দ্যোপাধ্যায় (Mamata Banerjee) ও তৃণমূলের সর্বভারতীয় সাধারণ সম্পাদক তথা ডায়মন্ড হারবারের সাংসদ অভিষেক বন্দ্যোপাধ্যায় (Abhishek Banerjee) বলেছেন, কোনও বৈধ ভোটারের নাম বাদ গেলে, আন্দোলন করা হবে। প্রসঙ্গত, বাংলায় দেখা গিয়েছে, বিজেপি বেশিরভাগ সমর্থন পেয়ে এসেছে মতুয়াদের। তবে রাজনৈতিক মহলের ধারণা, বিজেপর ওই ভোটব্যাঙ্কে থাবা বসাতে চাইছে তৃণমূল। আর সেই কারণেই মতুয়াদের পাশে দাঁড়াতে তৃণমূলের প্রতিনিধি দল অভিষেকের বার্তা নিয়ে গিয়েছেন ঠাকুরবাড়ির অনশনস্থলে।